སྐུ་ན་དུམ་གྲ་ཅིག་བཞེས་ཞིནམ་ལས་སྒང་སྟེང་གསང་སྔགས་ཆོས་གླིང་ལུ་གདན་འདྲེན་ཞུ་སྟེ་ཁྲི་མངའ་གསོལ་རྒྱས་པར་མཛད་ཤུལ་པད་གླིང་དགུ་པ་བསྟན་འཛིན་ཆོས་ཀྱི་རྒྱལ་མཚན་ཞབས་ལས་པད་གླིང་ཆོས་སྐོར་ཡོངས་སུ་རྫོགས་པའི་དབང་ལུང་ཚུ་གསན་པར་མཛད།སྒང་སྟེང་གི་སྒོམ་སྡེ་ཚུ་ཡང་གོས་གྱོན་ཐངས་ལས་བཟུང་བོད་སྒར་པའི་སྲོལ་བཟུམ་བཙུགས་གནངམ་མ་ཚད་ཁ་རྒྱུན་ལྟར་དུ་འབད་བ་ཅིན་སྤྲུལ་སྐུ་མཆོག་གིས་འབྲུག་གི་རྒྱལ་ས་ལྟེ་བར་ཡབ་ཀྱི་སྐུ་ཚབ་རྫོང་དཔོན་མཛད་དེ་བཞུགསཔ་ལས་ཐིམ་ཕུག་རྫོང་ནང་གུ་རུའི་ལྷ་ཁང་ཅིག་གསརཔ་བཞེངས་གནང་སྟེ་ད་ལྟོ་མཇལ་ས་ཡོདམི་དེ་ཨིན་ཟེར་བཤད་སྲོལ་ཡོདཔ་ཨིནམས།སྒང་སྟེང་གསང་སྔགས་ཆོས་གླིང་ལུ་ཕེབས་པའི་སྐབས་གདན་སའི་ཉེ་འདབས་ཁང་བཟང་མཆོད་རྟེན་ལས་བཙུན་ཆས་བསྒྲིགས་ཏེ་ཆིབས་རྟ་ལས་འབབས་ཏེ་བྱོནམ་ལས་མི་ཚུ་གིས་མཆོད་རྟེན་གྱི་མཚན་ཡང་རྟ་བབས་མཆོད་རྟེན་ཟེར་བཏགས་ཡོདཔ་ཨིན་མས།